钦定古今图书集成/明伦汇编/闺媛典/第259卷 > 罗氏女
## 钦定古今图书集成/明伦汇编/闺媛典/第259卷 > 罗氏女

按《含山县志》：罗氏女，名兑，生时值祖丧，父又名之曰
孝女。弥月，父谓女骨相甚奇，顾不宜家室，《易》所谓“承
筐无实”也。稍长，喜读《列女传》，每日所闻于父者，寝时
辄娓娓述诸其母。父平居嗃嗃，横经教子，盛暑不废。
女拱立挥箑，至乙夜不去侧。父乃更喜，谓“鞶丝中乃
有江夏童子。”既而许字蒋氏子。岁戊辰，父死，蒋氏子
旋殇。女痛哭绝粒。母慰谕，彊起骨立。及父服阕，蹇修
踵至，乃泣告母曰：“蒋氏之盟，父命也。父死，蒋生没，儿
不忍负九原，愿长斋奉佛事母，以毕此生。”母知其素
志难夺，许之。或绐之曰：“汝兄已纳某氏采，势不可悔，
奈何？”女夜哭不已，声寝，排闼入，则已自经气绝。绳五
尺，环颈作结，觿不易施。邻里谓以戏言杀女，深咎绐
者。逾二日，喉中忽哽咽有声，急救复苏。已知向语妄，
泣谓母曰：“儿适死矣，一念不忘母，故复苏，幸成我初
志。”相持而泣。蒋氏故冠衿，族高其意，闻诸当事，巾车
迎归。留累月，值流寇震𧈅，私语蒋氏诸女曰：“寇且至，
吾侪女子，宜蚤自为地。”既而贼不果来，兄逢日乃奉
母挈妹归徽，避贼家久，外骤归，顾反如客。燕幕鸠巢，
母女形影相吊，撠挶女红，以度朝夕。凡七载，女得疾，
伏枕不能起。会母亡，时兄游东海，含襚诸事，皆从床
褥间办理就绪，旋以己故衣分散诸侍疾婢。妇曰：“吾
行从侍吾母，惟俟兄一诀耳。”及兄奔丧归，相慰勉，未
几而没，时崇祯十四年。既殁，于遗箧中得白练半幅，
以朱丝刺成字曰：“惟孝死贞，惟烈死节，后有继者，鉴
此清白。”